ಕುಸುಮಾ ಗೆದ್ದು ನಮ್ಮನೆಗೆ ಮತ್ತೆ ಬರಬೇಕು ಡಿ.ಕೆ ರವಿ ಸಹಾಯ ಸ್ಮರಿಸಿದ ಮುನಿಯಮ್ಮ ಕೋಲಾರ: ರಾಜರಾಜೇಶ್ವರಿ ನಗರದ ಅಭ್ಯರ್ಥಿ ಕುಸುಮಾಗೆ ಇಲ್ಲಿನ ಮುನಿಯಮ್ಮ ಅನ್ನೋ ವೃದ್ಧೆ ತುಂಬು ಹೃದಯದ ಆಶೀರ್ವಾದ ಮಾಡಿದ್ದಾರೆ. ಯಾರು ಈ ಮುನಿಯಮ್ಮ..? ಮುನಿಯಮ್ಮ ಕೋಲಾರದ ಗಾಂಧಿ ನಗರದ ನಿವಾಸಿಯಾಗಿದ್ದಾರೆ. ಇವರು ದಿವಗಂತ ಡಿಕೆ ರವಿ ಅವರ ಅಭಿಮಾನಿ. ಪ್ರತಿದಿನ ಡಿಕೆ ರವಿ ಪೋಟೋಗೆ ಪೂಜೆ ಸಲ್ಲಿಸಿ ನಮಿಸುತ್ತಿದ್ದಾರೆ. ಡಿಕೆ ರವಿ ಕೋಲಾರದ ಜಿಲ್ಲಾಧಿಕಾರಿ ಆಗಿದ್ದಾಗ ಮುನಿಯಮ್ಮರ ಮನೆಗೆ ಡಿಕೆ ರವಿ ಹಾಗೂ ಕುಸುಮಾ ಭೇಟಿ ನೀಡಿ ಊಟ ಸವಿದಿದ್ದರು. ಅಲ್ಲದೇ ಮುನಿಯಮ್ಮರಿಗೆ ಅಪಾರ ಪ್ರೀತಿಯನ್ನ ತೋರಿಸುತ್ತಿದ್ದ ಡಿಕೆ ರವಿ, ಕೆಲವು ಸಹಾಯಗಳನ್ನ ಮಾಡಿಕೊಟ್ಟಿದ್ದರು. ಡಿಕೆ ರವಿ ಅವರ ಸಹಾಯವನ್ನ ನೆನೆದು ಮುನಿಯಮ್ಮ ಈಗಲೂ ಆಗಾಗ ಭಾವುಕರಾಗಿರುತ್ತಾರೆ. ರವಿ ಕೊಟ್ಟ ಮಾತನ್ನ ಇವರು ನೆರವೇರಿಸಲಿ ಇನ್ನು ನ್ಯೂಸ್ಫಸ್ಟ್ ಜೊತೆ ಮಾತನಾಡಿರುವ ಮುನಿಯಮ್ಮ.. ಡಿಕೆ ರವಿ ನನಗೆ ಆಧಾರ್ ಕಾರ್ಡ್ ಮತ್ತು ಇತರೆ ಸೌಲಭ್ಯಗಳನ್ನ ಮಾಡಿಸಿಕೊಟ್ಟಿದ್ರು. ಮನೆ ಕಟ್ಟಿಕೊಡುವ ಭರವಸೆಯನ್ನೂ ನೀಡಿದ್ದರು. ಅವರ ಪತ್ನಿ ಕುಸುಮಾ ಚುನಾವಣೆಯಲ್ಲಿ ಗೆಲ್ಲಬೇಕು. ಗೆದ್ದು ನಮ್ಮ ಮನೆಗೆ ಮತ್ತೊಮ್ಮೆ ಬರಬೇಕು. ನನ್ನ ಉಳಿದ ಕೆಲಸವನ್ನ ಮಾಡಿಕೊಡಬೇಕು. ನಮಗೂ ಅವರಿಗೂ ಸಂಬಂಧ ಇದೆ. ಅವರು ನಮ್ಮ ಮನೆಯಲ್ಲಿ ಊಟ ಮಾಡಿದ್ದಾರೆ. ಅಂದು ಡಿ.ಕೆ ರವಿ ಕೊಟ್ಟ ಮಾತನ್ನು ಪತ್ನಿ ಕುಸಮಾ ಉಳಿಸಿ ಕೊಡಬೇಕು. ಎರಡು ತಿಂಗಳಲ್ಲಿ ಮನೆ ಕಟ್ಟಿಕೊಡುವ ಭರವಸೆಯನ್ನು ಕೊಟ್ಟಿದ್ದರು. ಆ ದೇವರು ಬದುಕಿದ್ದರೆ ನನಗೆ ಮನೆ ಕಟ್ಟಿಕೊಡುತ್ತಿದ್ದರು ಎಂದು ಡಿ.ಕೆ.ರವಿಯನ್ನು ಮುನಿಯಮ್ಮ ನೆನೆದರು.